Isztambulból a szultán egy új iszlám birodalmat épített ki Bizánc egykori birtokain. Mehmed esküt tett Rodosz elfoglalására és elpusztítására, és csak azért halasztotta a támadást, mert más vidékek, köztük Magyarország ellen vezetett hadjáratokat. A Földközi-tenger keleti medencéjének fontos keresztény kereskedelmi területei, mint például a Ciprusi Királyság, behódoltak a szultánnak, és éves adót fizettek nyugalmukért. A johanniták ezt 1454-ben visszautasították, 1462-ben azonban, látva a törökök terjeszkedését Dél-Görögországban, mégis ráálltak a fizetésre, amit nem adónak, hanem önkéntes "ajándéknak" neveztek. A rend szövetségeseket keresett Európában, és még a mameluk szultánnal is egyezséget kötött Mehmed ellen.